કર્ણાટક વિધાનસભાની ચૂંટણીની ગુજરાતના રાજકીય મોરચે પણ સારી એવી ચર્ચા રહી છે. ગુજરાત વિધાનસભા બાદ તરત જ કર્ણાટક ચૂંટણીની તૈયારીઓ શરૃ થઈ હતી. ભલે કર્ણાટકની ચૂંટણીમાં ગુજરાતનું કોઈ સીધું રાજકીય કનેક્શન ન હોય, પણ ગુજરાતીઓમાં આ ચૂંટણીનાં પરિણામો જાણવા ભારે ઉત્સુકતા હતી. ગુજરાત વિધાનસભાની ચૂંટણીમાં હાર છતાં કોંગ્રેસની જીત હતી ત્યારે કર્ણાટકમાં પણ ગુજરાતવાળી થશે તેવંુ માનવામાં આવતું હતું, પણ પરિણામો હવે સામે આવી જતાં કેસરિયો છવાઈ ગયો છે. ભલે બહુમતી આડે બે – ચાર બેઠકોનું છેટું રહ્યું હોય, પણ કર્ણાટકમાં ભાજપ સરકાર બનાવશે તેવંુ લગભગ નક્કી છે ત્યારે એ પણ નક્કી છે કે એક ગુજરાતી કર્ણાટકમાં નવી સરકારને શપથ લેવડાવશે. ગુજરાતમાં સૌથી વધુ વખત બજેટ રજૂ કરવાનો રેકોર્ડ ધરાવનાર વજુભાઈ વાળા નવી સરકારને શપથ લેવડાવશે. આવો પ્રસંગ કદાચ પહેલીવાર બની રહ્યો છે. કર્ણાટકમાં વજુભાઈ લાંબા સમયથી રાજ્યપાલ પદ પર છે.